信相院慧燈
作者：范鎮
朝代：宋

paragraphs: 行樂到蕭寺，像殿何煌煌。
僧年過九十，細話燈焰長。
方憶髫齔時，初離父母鄉。
是時循舊迹，晝夜不暫忘。
自事膏火來，日就與月將。
始卒未嘗暗，眉髮皆如霜。
禦風設絳紗，求福兼異香。
寒村會織女，借餘坐如匡。
陋巷苦志士，鑿壁偷隣光。
太息日已暮，百結忡心腸。
類此事億萬，聊書成短章。